次韻通甫贈別
作者：方一夔
朝代：宋

paragraphs: 借我折絃琴，彈君不調曲。
此材從何來，妙斲嶧陽木。
一奏唱離鸞，再和彈別鵠。
音響無人知，清絕過如玉。
若人太古民，不肯墮塵俗。
寫興希夷前，袖手澹無欲。
彼哉紈袴兒，下視等毛粟。
憐我來鄉村，妙詩時往復。
相思隔碧雲，清嘯振幽谷。
老我空自憐，頼君時擊觸。
知音古來稀，不數晉荀勗。
紛紛箏笛耳，勿與相徵逐。